b'\n_START_ARTICLE_\nFrancis Stanley Gabreski\n_START_SECTION_\n\xc5\xbdivljenjepis\n_START_PARAGRAPH_\nFrancis se je rodil v revno dru\xc5\xbeino poljskih emigrantov. \xc5\xa0olo je obiskoval v rodnem mestu, kjer je leta 1938 kon\xc4\x8dal srednjo \xc5\xa1olo. Za tem se je vpisal na kolid\xc5\xbe, kjer je prvi\xc4\x8d pokazal zanimanje za letala in se vpisal v te\xc4\x8daj za pilota.\n_START_SECTION_\nDruga svetovna vojna\n_START_PARAGRAPH_\nOb izbruhu druge svetovne vojne v Evropi je vstopil v Letalske sile Kopenske vojske ZDA (USAAF), kjer je v Montgomeryju, zvezna dr\xc5\xbeava Alabama, novembra 1940 komajda uspe\xc5\xa1no zaklju\xc4\x8dil osnovno usposabljanje. Nadaljevanje usposabljanja je opravljal na letalu AT-6 Texan, ki je bilo \xc5\xbee bolj podobno lovskemu letalu. Tudi to usposabljanje je opravil in marca 1941 dobil \xc4\x8din podporo\xc4\x8dnika. Bil je razporejen na Havaje, kjer je do\xc5\xbeivel napad na Pearl Harbour. Gabreski se je s svojim letalom sicer uspel dvigniti v zrak, a prepozno, da bi sodeloval v obrambi svojega letali\xc5\xa1\xc4\x8da._NEWLINE_Kasneje je zaprosil za premestitev v katero od poljskih enot, da bi sodeloval v vojni v Evropi. Oktobra 1942 je bil dodeljen 8. zra\xc4\x8dni armadi s sede\xc5\xbeem v Angliji. Pridru\xc5\xbeil se je 315. poljski lovski eskadrilji\xc2\xa0\xc2\xbbDeblinski\xc2\xab\xc2\xa0v Northoltu. Enota je bila opremljena z letali Supermarine Spitfire Mk IX. Prvo nalogo s tem letalom je opravil januarja 1943, z nem\xc5\xa1kimi lovci pa se je prvi\xc4\x8d sre\xc4\x8dal nad Rokavskim prelivom 3. februarja 1943, ko je njegov skvadron napadla skupina nem\xc5\xa1kih Focke-Wulfov Fw 190. V tem prvem spopadu Gabreski ni dosegel zra\xc4\x8dne zmage._NEWLINE_27. februarja je bil preme\xc5\xa1\xc4\x8den v 56. lovsko skupino, ki je bila opremljena z letali Republic P-47 Thunderbolt. Dosegel je \xc4\x8din stotnika in prevzel poveljevanje nad skupino B 61. eskadrilje. Prvo zra\xc4\x8dno zmago je dosegel 24. avgusta 1943. 5. julija 1944 je sestrelil svoje 28. letalo in tako prehitel Eddie Rickenbakerja, do tedaj najuspe\xc5\xa1nej\xc5\xa1ega letalskega asa iz prve svetovne vojne in postal do takrat najuspe\xc5\xa1nej\xc5\xa1i ameri\xc5\xa1ki letalski as v zgodovini._NEWLINE_Na svojem zadnjem poletu pred odhodom v ZDA je moral zaradi te\xc5\xbeav z letalom zasilno pristati na sovra\xc5\xbenem ozemlju. Po petih dnevih skrivanja so ga Nemci zajeli. Do konca vojne je bil vojni ujetnik.\n_START_SECTION_\nKorejska vojna\n_START_PARAGRAPH_\nPo vojni je delal kot preizkusni pilot in poveljnik nekaj letalskim enotam, po izbruhu korejske vojne pa je bil spet vpoklican. Takrat je imel \xc5\xbee \xc4\x8din polkovnika, dodeljen pa je bil 4. zra\xc4\x8dni sili. Aprila 1947 so ga imenovali za vodjo eskadrilje v 20. lovski skupini. Letel je na lovskih letalih North American F-86 Sabre. Prvo zra\xc4\x8dno zmago v tej vojni je dosegel julija 1951, ko je sestrelil sovra\xc5\xbenega MiG-a. Kasneje je bil preme\xc5\xa1\xc4\x8den v 51. lovsko-prestrezni\xc5\xa1ko skupino, do konca vojne pa je skupaj dosegel 6.5 zra\xc4\x8dnih zmag in postal eden redkih letalskih asov, ki so to postali v dveh razli\xc4\x8dnih vojnah.\n_START_SECTION_\nCivilno \xc5\xbeivljenje\n_START_PARAGRAPH_\nGabreski se je upokojil novembra leta 1967 kot poveljnik 52. lovske skupine kot pilot z najve\xc4\x8d bojnimi poleti v zgodovini ZDA. Kasneje je delal kot svetovalec v letalski industriji in kot predsednik \xc5\xbeeleznice na Long Islandu._NEWLINE_Umrl je 31. januarja 2002 za posledicami sr\xc4\x8dne kapi. Pokopan je bil z voja\xc5\xa1kimi \xc4\x8dastmi na pokopali\xc5\xa1\xc4\x8du Calverton National Cemetery._NEWLINE_Po njem so leta 1992 poimenovali letali\xc5\xa1\xc4\x8de v Suffolk, Countyju.'